Jessie Ware

Jessica Lois Ware (* 15. október 1984, Londýn) je britská alt-popová speváčka-skladateľka a podcasterka. Preslávila sa skladbou „Wildest Moments“ z debutového albumu "Devotion" (2012), ktorý sa dostal na piatu priečku britského rebríčka. Je držiteľkou šiestich nominácií na Brit Awards, nominácie na Mercury Prize, MOBO Award či MTV Europe Music Award. Jej štvrtý štúdiový album "What's Your Pleasure?" (2020) obsadil tretiu priečku v britskom rebríčku. Je tiež držiteľkou troch nominácií na British Podcast Awards za svoj podcast s názvom "Table Manners", ktorý od roku 2017 uvádza so svojou matkou. 
Kariéra.
Ware začínala ako vokalistka Jacka Peñateho, ktorý ju cez telefonát oslovil s ponukou robiť mu koncertnú vokalistku v čase, keď ešte pracovala ako novinárka. Jeden z jeho hudobníkov následne predstavil Ware spevákovi SBTRKT. Stretnutie vyústilo do spolupráce na skladbe SBTRKT s názvom „Nervous“ (2010). Nasledovali ďalšie spolupráce, ktoré Ware priviedli k zisku nahrávacej zmluvy s vydavateľstvom PMR Records. V roku 2011 sa objavila na albume "Ceremonials" od Florence and the Machine. 
V októbri 2011 debutovala samostatným singlom „Strangest Feeling“, nedosiahol však komerčný úspech. V auguste 2012 vydala debutový album "Devotion", ktorý sa dostal do prvej päťky britského rebríčka. Pilotným singlom sa stala skladba „Running“. Medzinárodný ohlas prvýkrát zaznamenala tretím singlom z albumu, skladbou „Wildest Moments“. Album získal pozitívne hodnotenia kritikov a do mesiaca od vydania jej vyniesol nomináciu na prestížnu cenu Mercury Prize, ako aj nominácie na Brit Awards. Po úspechu debutového albumu sa Ware vydala na koncertné turné po Európe i Spojených štátoch. Druhý štúdiový album vydala v októbri 2014, umiestnil sa v prvej desiatke britského rebríčka. Singel s rovnomenným názvom bol kritikmi prirovnaný k najlepšej minimalistickej tvorbe Princea z 80. rokov. Toho roku prispela skladbou „The Crying Game“ na album Nicki Minaj, "The Pinkprint", a s Edom Sheeranom napísala skladbu „New Man“ pre jeho album ÷. Po dvojročnej odmlke sa vrátila na koncertné pódiá v roku 2017 s vydaním tretieho štúdiového albumu s názvom "Glasshouse", ktorý debutoval na siedmej priečke britského rebríčka. V júni 2020 nasledoval štvrtý album "What's Your Pleasure?", ktorý obdržal výrazné uznanie hudobných kritikov. V závere roka 2021 spolupracovala s Kylie Minogue na reedícii jej albumu "Disco". 
V roku 2017 Ware založila so svojou matkou podcast "Table Manners" s myšlienkou pozývať k sebe známe osobnosti na večeru, ktorú Ware s matkou varili. Spontánne priznania hostí nad „mnohými pohármi vína“ spôsobili nečakaný úspech podcastu. Má 13 miliónov poslucháčov, získal tri nominácie na British Podcast Awards a Ware bola ponúknutá zmluva na napísanie kuchárskej knihy.
Ware je od roku 2014 ambasádorkou UNICEF, v súvislosti s OSN bola vyslaná do Bangladéšu, Kamerunu a Severného Macedónska. V júni 2017 bola jedným z hudobných umelcov, ktorí spoločným charitatívnym singlom vyzbierali peniaze pre rodiny obetí požiaru Grenfell Tower v západnom Londýne. 
Osobný život.
V auguste 2014 Ware uzavrela manželstvo so Samom Burrowsom, s ktorým sa pozná od základnej školy. Svadobný obrad sa konal na gréckom ostrove Skopelos, kde sa predtým aj zasnúbili. Majú tri deti, dcéru (* 2016) a dvoch synov (* 2019 a 2021).
Ware je Židovka. V roku 2021 sa vyjadrila, že chce absolvovať rituál bat micva. 
Vyštudovala anglickú literatúru na University of Sussex, pracovala ako novinárka v "Jewish Chronicle" aj v bulvárnom denníku "Daily Mirror". Jej otec je investigatívny reportér televízie BBC.
Je fanúšičkou futbalového klubu Manchester United a je známa blízkym priateľstvom s Edom Sheeranom.